Jeppe Bruus (S), 2022-12-20:
Tak for det.
Hvis vi kunne vedtage det endda uden at sætte det til afstemning, ville det jo selvfølgelig gøre mit liv noget nemmere.
Så god er verden trods alt nok ikke, men tak for debatten, og tak for opbakningen, ikke mindst til det her lovforslag, og tillykke til de nye ordførere, der også har været på talerstolen.
Jeg glæder mig rigtig meget til samarbejdet med både nye og kendte skatteordførere om mange områder og selvfølgelig også om det her område, og jeg vil bestræbe mig på, at vi får et godt og fortroligt og tæt samarbejde.
Det er jo rigtigt, at lovforslaget her er fremsat, fordi det skal være med til at forenkle den oplevelse, man har som boligejer, og dermed skal det beskatningsgrundlag, der er for 2023, bero på 2020-vurderinger frem for foreløbige 2022-vurderinger, som så kommer senere.
Så har der jo undervejs været sat spørgsmålstegn ved, om planen holder.
Det er rigtigt, at vi har at gøre med et meget, meget stort og komplekst område.
Det er også derfor, vi i den forgangne periode fik eksterne kræfter til minimum en gang om året at følge den udvikling, der er, og følge med i de planer, der er lagt.
Og de eksterne kompetencer siger, at planen holder.
Og den foreslåede forenkling her i lovforslaget skal altså bidrage til, at vi vender tilbage til normalsituationen, hvor man som boligejer har modtaget sin ejendomsvurdering, før man bliver beskattet af den.
Vi foreslår, som man også har været inde på, at forlænge den skattemæssige virkning af 2020-vurderingen for ejerboliger, så den også gælder i 2023.
Normalt vil 2020-vurderingen kunne danne grundlag for ejendomsskatter i 2021 og 2022, men med forslaget altså også grundlag for ejendomsskatterne i 2023.
Tiltaget vil mindske ressourcebehovet i Skatteforvaltningen, og det vil sikre større tryghed om ejendomsskatterne, fordi skatterne i mindre grad skal efterreguleres.
Når en vurdering har virkning i 3 år, vil der være ejendomme, der når at ændre sig så meget, at en 2020-vurdering ikke længere er retvisende.
Derfor indeholder lovforslaget også særregler, der skal tage højde for de situationer.
Derudover indeholder lovforslaget et tiltag, der skal give Skatteforvaltningen bedre mulighed for at hjælpe dem, der ved en fejl ikke har haft adgang til at rette i grundlaget for deres vurderinger, inden en 2020- eller en 2021-vurdering udsendes.
Efter gældende regler kan 2020- og 2021-vurderingerne ikke ændres i de første 90 dage efter udsendelsen.
Det skal sikre klarhed om grundlaget for den kompensation, der skal tilbydes dem, som siden 2011 har betalt for meget i ejendomsskat.
Erfaringerne fra udsendelsen af de første vurderinger har dog vist, at der kan være tilfælde, hvor der er behov for at kunne rette i grundlaget for vurderingerne.
Derfor foreslår vi altså, at Skatteforvaltningen i sådanne tilfælde kan have mulighed for at rette i vurderingerne.
Der skal ikke være tvivl om, at regeringen anser det for en vigtig opgave at få færdigudviklet det nye ejendomsvurderingssystem.
Med det her lovforslag tager vi et vigtigt skridt i den rigtige retning.
Jeg er glad for de mange positive tilkendegivelser, og jeg hører også bekymringerne, og jeg ser frem til en konstruktiv udvalgsbehandling og vil selvfølgelig bestræbe mig på at besvare alle eventuelle spørgsmål så hurtigt som muligt.
Tak for ordet.